*ИЗВЕШТАЈ О РАДУ УПРАВЕ ГРАДСКЕ ОПШТИНЕ СЕВОЈНО ЗА 2020. ГОДИНУ*

**Увод**

Управа Градске општине Севојно обавља послове из свог делокруга на основу и у оквиру Устава, закона, Статута града Ужица, Статута Градске општине Севојно, Одлуке о организацији рада Градске општине Севојно и других прописа града Ужица и Градске општине Севојно. Управа је дужна да у свом раду поступа према правилима струке, савесно, непристрасно и политички неутрално. Управа је дужна да странкама омогући брзо и делотворно оставаривање права и правних интереса, уз поштовање личности и достојанства странака. Рад Управе је јаван. Управа је дужна да јавности омогући увид у свој рад.

Управа Градске општине Севојно је орган за вршење управних послова у оквиру права и дужности Градске општине, поверених послова од стране Републике Србије, Града Ужица и одређених стручних послова за потребе Скупштине Градске општине, Председника Градске општине и Већа Градске општине.

Одлуком о организацији Управе Градске општине Севојно (Службени лист Града Ужица бр. 30/2014), Скупштина градске општине је нормативно уредила питања од значаја за рад, организацију и делокруг рада, надлежности Управе Градске општине, руковођење и начин рада, односе са другим органима, јавност рада и др.

**Унутрашња организација и делокруг рада**

Управа Градске општине Севојно образована је као јединствен орган којим руководи начелник Управе. Одлуком о организацији Управе Градске општине Севојно одређени су организација, делокруг и начин рада Управе градске општине.

Управа Градске општине обавља следеће послове:

* припрема нацрте прописа и других аката које доносе Скупштина и Веће Градске општине;
* извршава одлуке и друге акте Скупштине, Председника и Већа градске општине;
* решава у управном поступку у првом степену о правима и дужностима грађана, предузећа, установа и других организација у управним стварима из надлежности Градске општине;
* обавља послове управног надзора над извршавањем прописа и других општих аката Скупштине Градске општине;
* извршава прописе чије је спровођење поверено Градској општини;
* обавља стручне и друге послове које утврди Скупштина, Председник и Веће градске општине.

Управа Градске општине Севојно за обављање поверених послова добија стручну помоћ надлежних служби из градских управа Града Ужица.

**Послови канцеларијског пословања, пријем, отпремање, архивирање**

Управа Градске општине Севојно обављала је послове вођења евиденције о актима и предметима Градске општине, њихово сређивање, чување и архивирање и друге послове администаративно-техничке природе.

У скраћени деловодник завођени су сви поднесци упућени Градској општини Севојно примљени непосредно, преко поште или електронски. У 2020. години формирано је укупно 627 предмета од којих се 118 предмета односило на захтеве грађана за асфалтирање, насипање јаловине, јавну расвету, санацију последице поплава, постављање цистерни за воду, крпљење ударних рупа, постављање контејнера, чишћења кишне канализације и слично. Сви поднесци физичких и правних лица, достављени лично, преко поште или електронски, запримани су, завођени, разврставани и достављани према надлежностима државним органима, јавним предузећима, установама или надлежним управама града Ужица.

Управа је свакодневно обављала и послове завођења и експедовања поште, у просеку око 20 пошиљки недељно.

**Мере за спречавање појаве и ширења епидемије Covid 19**

Начелник управе донео је дана 18.03.2020. године План рада управе Градске општине Севојно за време трајања ванредног стања којим јеорганизован процес рада у условима проглашеног ванредног стања и утврђене обавезе свих запослених у погледу распореда обављања послова у пословним просторијама, односно обављања послова ван просторија послодавца (рад на даљину и рад од куће).

Дана 08.05.2020. године донет је Закључак о мерама након укидања ванредног стања у згради Градске општине Севојно за запослене и странке, а дана 04.08.2020. године План примене мера за спречавање појаве и ширења епидемије заразне болести у Управи градске општине Севојно којим су предвиђене превентивне мере и активности за спречавање појаве епидемије заразне болести, мере и активности у случaју појаве заразне болести или симптома болести, обавезе запослених и одговорна лица за спровођење и контролу спровођења предвиђених мера.

**Послови одржавање хигијене у просторијама**

Послове одржавања хигијене пословних просторија које користи Градска општина обављала су лица ангажована преко агенције за чишћење са којом Градска општина Севојно има закључен уговор.

**Послови који се тичу радно-правног статуса изабраних, постављених и запослених лица**

Управа је у извештајном периоду обављала послове који се тичу радно-правног статуса изабраних, постављених, запослених лица и лица ангажованих на јавним радовима, и то: пријаве и одјаве са осигурања, решења о годишњим одморима, решавање о другим статусним питањима која потичу из радног односа.

Управа је издавала и све врсте потврда за запослене и функционере који се односе на питања која произилазе из радно-правног статуса, решења која се односе на исплате дневница и решења о упућивању на службено путовање, као и евиденцију присуства и одсуства са рада за запослене и функционере.

Управа је израдила и Нацрт Кадровског плана Управе Градске општине Севојно за 2021. годину.

**Праћење прописа и едукација запослених**

Управа је редовно пратила важеће прописе у „Службеном гласнику РС“, „Службеном листу града Ужица“ и електронској бази прописа. Сваког месеца ажурирана је збирна листа прописа који се примењују.

Имајући у виду епидемиолошку ситуацију едукација запослених у 2020. години углавном се сводила на праћење вебинара онлајн, а представници Градске општине Севојно учествовали су на онлајн предавањима у организацији Сталне конференције градова и општина.

**Информације од јавног значаја**

У Градској општини Севојно начелник Управе одређен је као овлашћено лице за поступање по захтевима за слободан приступ информацијама од јавног значаја.

У току 2020. године примљено је и у року одговорено на два захтева за слободан приступ информацијама од јавног значаја, а тражилац информација били су невладине организација и грађани. Један захтев се односио на добијање информација о ванредним трошковима које је Градска општина имала у пандемијским условима, а други се тицао података о броју бирача (активних и пасивних) који су уписани у бирачки списак на територији Градске општине Севојно.

**Контрола коришћења буџетских средстава, опреме и инвентара**

У Управи су у сарадњи са Управом за финансије Града Ужица вршени послови везани за обрачун зарада запослених, изабраних и постављених лица, уговора о повременим и привременим пословима, припрема пратеће документације, израда и достављање извештаја у прописаним роковима надлежним Министарствима. У извештајном периоду вршено је месечно ажурирање регистра запослених код Управе за трезор у складу са Законом о буџетском систему.

Рачуни чији је обвезник плаћања Градска општина Севојно завођени су у књигу рачуна, потписивани од стране одговорних лица и достављани Градској управи за финансије града Ужица. Сви примљени, оверени и потписани рачуни, копирани су и одлагани у интерној архиви рачуна Градске општине Севојно ради евиденције и отклањања евентуалних пропуста.

У складу са Законом о роковима измирења новчаних обавеза у комерцијалним трансакцијама између јавног сектора и привредних субјеката, вршена је провера фактура у Централном регистру фактура Министарства финансија - Управе за трезор. Управа је у сарадњи са Управом за финансије града Ужица обављала послове израде нацрта буџета Градске општине Севојно, пратила извршење буџета и извештавала извршне органе, вршила контролу коришћења буџетских средстава, послове израде периодичних извештаја и завршног рачуна.

У складу са Законом о буџетском систему орган локалне самоуправе надлежан за финансије обавезан је да извештава о извршењу буџета Министарство финансија, Скупштину (најмање два пута годишње) и извршни орган власти локалне самоуправе (председника и Веће). У складу са обавезом установљеном Законом Већу и Скупштини Градске општине Севојно и надлежном министарству благовремено су достављани извештаји о извршењу буџета.

На основу Закона о буџетском систему подаци за регистар запослених достављани су Управи за Трезор. Регистар садржи податке о запосленим, изабраним, постављеним и ангажованим лицима (кадровски подаци), као и о њиховим примањима (финансијски подаци). Управи за Трезор на прописаном обрасцима у електронском облику (XML формату) достављани су потребни подаци до седмог у месецу за претходни месец. Све напред наведене послове Управа Градске општине Севојно обављала је у сарадњи са Градском управом за финансије.

Управа Градске општине Севојно за обављање поверених послова добијала је стручну помоћ надлежних служби из градских управа Града Ужица.

Дана 04.01.2021. године извршен је годишњи попис основних средстава и опреме са стањем на дан 31.12.2020. године.

**Јавне набавке**

Поступак јавних набавки испод вредности јавне набавке мале вредности за потребе Градске општине Севојно спроводила је Управа у сарадњи са запосленим у Управи за инфраструктуру и развој града Ужица, Одељењу за јавне набавке.

Поступак јавних набавки испод вредности јавне набавке мале вредности одвијао се у следећим фазама:

* Одлука о покретању поступка
* Позив на адресе три добављача, са јасним описом предмета набавке (карактеристике), табела података о понуђачу, провера испуњености формалних услова од стране понуђача
* Службена белешка са отварања понуда и израда одлуке о избору најповољнијег понуђача, односно закључење уговора са најповољнијим понуђачем.

У 2020. години Управа Градске општине Севојно је спровела следеће поступке јавних набавки испод вредности јавне набавке мале вредности:

*Табела - Преглед јавних набавки испод вредности јавне набавке мале вредности*

|  |  |  |  |  |  |
| --- | --- | --- | --- | --- | --- |
| **Јавне набавке испод вредности јавне набавке мале вредности** | | | | | |
|  | **Врста поступка** | **Број покренутих поступака у 2020. години** | **Врста**  **предмета** | **Број закључених уговора у 2020. години** | **Укупно**  **без ПДВ** |
|  | Јавне набавке мале вредности | 12 | **добра** – промотивни материјал, усисивач, монитори, репрезентација, гориво, таблети | 1 | 503.227,13 |
| **услуге** – одржавање сајта, израда и монтажа намештаја, чишћење просторија | 2 | 390.926,00 |
| **радови** – извођење занатско - грађевинских радова на згради | 1 | 229.222,00 |
| Укупно: | | | | | 1.123.375,13 |

Укупна вредност реализованих јавних набавки износи 1.123.375,13 динара у који износ није урачунат припадајући ПДВ.

**Мере активне политике запошљавања**

Управа Градске општине је у сарадњи са Локалним саветом за запошљавање израдила Локални акциони план запошљавања за 2020. годину на основу Националног акционог плана Републике Србије и на основу добијених података из Статистичких билтена Националне службе за запошљавање филијале у Ужицу.

Управа је припремала, сазивала седнице, водила записнике и израђивала акте донете на седницама Локалног савета за запошљавање. Због епидемиолошке ситуације изазване корона вирусом одржане су две телефонске седнице Локалног савета за запошљавање, на којима је оба пута дато позитивно мишљење на предлог НСЗ, филијале Ужице, на ранг листу поднетих захтева за самозапошљавање.

За реализацију мера активне политике запошљавања предвиђених Локалним акционим планом запошљавања за 2020. годину укупно је утрошено 2.041.271,58 динара. Градска општина Севојно је издвојила 1.591.271,58 динара планираних буџетом, док је Република Србија издвојила 450.000,00 динара.

Расподела средстава је извршена на следећи начин:

* Техничка подршка - укупно издвојено 1.041.271,58 динара, у целости финансирана из буџета Градске општине Севојно
* Самозапошљавање - укупно издвојено 1.000.000,00 динара, и то: Градска општина Севојно издвојила је за суфинансирање 550.000,00 динара, а из средства Републике издвојен је износ од 450.000,00 динара.

|  |  |  |
| --- | --- | --- |
| МЕРЕ АПЗ - 2020. ГОДИНА | | |
|  | Број ангажованих лица | Укупно утрошено новца |
| Техничка подршка | 8 | 1.041.271,58 |
| Самозапошљавање | 4 | 1.000.000,00 |
| УКУПНО | 12 | 2.041.271,58 |

Јавни рад под називом „Радна акција Севојно 2020“ којим је извршено уређивање зелених површина, кошење и сакупљање траве, раскресивање растиња дуж путних праваца, уклањање отпада и други послови одржавања комуналне хигијене. Јавни рад је трајао од 25. јуна до 24. октобра 2020. године и на њему су била ангажована 4 незапослена лица са територије Градске општине Севојно са којима су закључени уговори о обављању привремених и повремних послова.

Мером активне политике запошљавања – техничка подршка на јавном раду под називом „И старо и младо“ ангажовано једно лице на 120 радних дана почев од 25. јуна 2020. године. Ангажовано лице је у сарадњи са запосленима у Градској општини Севојно радило на планирању, осмишљавању и спровођењу радионица и програма у Канцеларији за младе и простору Старе школе, водило рачуна о опреми и инвентару, било домаћин корисницима и обављало друге сродне послове.

На спровођењу јавног рада под називом „Севојно блиста у пуном сјају“ ангажоване су 3 особе са инвалидитетом са евиденције Националне службе за запошљавање у трајању од три месеца. Са ангажованим лицима закључени су уговори о обављању привремених и повремених послова почев од 01. августа до 31. октобра 2020. године, а обављала су послове уређивања зелених површина, уклањања отпада и друге сличне послове одржавања комуналне хигијене. Јавни рад је спроведен уз поштовање одредаба Закона о професионалној рехабилитацији и запошљавању особа са инвалидитетом.

Управа Градске општине Севојно је такође узела активно учешће у реализацији Споразума о утврђивању међусобних права и обавеза у реализацији програма који су се односили на меру самозапошљавања и доделу 4 субвенције за самозапошљавање, а односили су се на расписивање конкурса, закључивања уговора и сарадњу са Локалним саветом за запошљавање.

Управа Градске општине била је задужена за припремање јавних позива/конкурса за реализацију мера активне политике запошљавања у сарадњи са НСЗ, за месечно извештавање Националне службе за запошљавање о раду лица ангажованих на јавним радовима, а вршила је и пријаву и одјаву ангажованих лица на обавезно социјално осигурање.

**Послови везани за организације цивилног друштва**

У 2020. години Градска општина Севојно је путем Јавних конкурса финансијски подржала програме и пројекте удружења грађана који су значајни за развој локалне заједнице у различтим областима, и то:

1. Област културе

У области културе, Управа је обављала стручне и административне послове у складу са Одлуком, расписивала конкурсе по налогу председника Градске општине, припремала и сазивала седнице Комисије за вредновање и рангирање пројеката, формиране решењем председника, припремала прописане обрасце за писање програма, водила и израђивала записнике о раду Комисије, сачињавала листе вредновања програма/пројеката и доносила решења по налогу председника, сачињавала Уговоре са организацијама цивилног друштва којима су додељена средства и требовала средства за одобрене програме.

На јавни конкурс за финансирање/суфинансирање програма из области културе из буџета Градске општине Севојно у 2020. години који је расписан 07.02.2020. године пријавило се 5 организација цивилног друштва. У следећој табели наведена су удружења којима су додељена средстава.

*Табела удружења којима су одобрена средства у 2020. години*

|  |  |  |  |
| --- | --- | --- | --- |
| Р.бр. | Назив удружења | Назив пројекта  (из пријавног формулара) | Одобрена средства |
| 1 | КУД „Наш завичај” Севојно | „Звуци нашег завичаја” | 220.000,00 |
| 2 | „Општинско удружење бораца ослободилачких ратова до 1999. године” Севојно | „Програм реализације активности на неговању традиција ослободилачких ратова Србије до 1999. године” | 70.000,00 |
| 3 | Певачка група „Славуј” Севојно\* | „Звуци завичаја” | 70.000,00 |
| 4 | Певачка група „Бећари” Севојно\*\* | „Културно лето бећара Севојно” | 70.000,00 |
| 5 | Удружење пензионера „Севојно”,Севојно\*\* | „Јавни конкурс за финансирање/суфинансирање програма у области културе из буџета Градске општине Севојно у 2020. години” | 70.000,00 |
| Укупно: | | | 500.000,00 |

*\*\* Певачка група Славуј одустала је од манифестације због недовољних средстава добијених на конкурсу.*

*\*\* Удружењу пензионера „Севојно” и Певачкој групи „Бећари“ одобрено је анексирање уговора због пандемије изазване корана вирусом и немогућности да се планиране активности реализују како је програмима удружења првобитно било предвиђено.*

Управа Градске општине, у сарадњи са Већем Градске општине, анализирала је финансијске и наративне извештаје о реализацији програма организација цивилног друштва за 2019. годину, учествовала у праћењу реализације одобрених програма и правдања корисника јавних средстава у складу са Одлуком.

1. Област спорта

Стручне и административне послове у области спорта обављала је секретар Скупштине Градске општине Севојно у сарадњи са Управом и Комисијом за вредновање и рангирање годишњих и посебних програма из области спорта, формиране решењем председника Градске општине.

Секретар Скупштине је припремала и сазивала седнице Комисије за рангирање и вредновања годишњих и посебних програма из области спорта, припремала прописане обрасце за писање програма, учествовала у раду Комисије за категоризацију спортских организација, раду Комисије за оцену програма у области спорта, вођење и израду записника о раду Комисије за спорт, доносила решења по налогу Већа, сачињавала Уговоре са спортским организацијама која су изабрана на конкурсима и требовала средства за одобрене програме.

У складу са Правилником о категоризацији спортских организација, који је усвојен на седници Већа Градске општине Севојно одржаној 18. септембра 2019. године, Комисија за категоризацију у сарадњи са Спортским савезом Ужице и стручном и административном помоћи секретара Скупштине, прикупила је податке о спортским организацијама и сачинила ранг листу категорисаних спортских организација (4 спортске организације).

Управа Градске општине, у сарадњи са Већем Градске општине, анализирала је финансијске и наративне извештаје о реализацији годишњих и посебних програма спортских организација за 2019. годину, учествовала у праћењу реализације одобрених програма и правдања корисника јавних средстава у складу са Правилником.

Анализирани су предлози годишњих програма/пројеката спортских организација за 2021. годину (укупно 4 програма) које су доставиле своје програме преко Спортског савеза Ужице и мишљење достављено члановима Комисије.

Комисија за оцењивање предлога годишњих и посебних програма из области спорта одржала је 3 састанка.

*Табела спортских удружења којима су одобрена средства по основу годишњих програма*

|  |  |  |  |  |
| --- | --- | --- | --- | --- |
| Р.бр. | Деловодни број и датум пријема | Назив удружења | Назив пројекта (из пријавног формулара) | Одобрена средства |
| 1. | 20/20 од 10.01.2020. год. | Фудбалски клуб „Севојно”, Севојно | Годишњи програм по предлогу Спортског савеза Ужице | 500.000,00 |
| 2. | 412/19 од 16.12.2019. год. | Спортско удружење „Севојно”, Севојно | Годишњи програм по предлогу Спортског савеза Ужице | 500.000,00 |
| 3. | 431/19 од 31.12.2019. год. | Карате клуб „Севојно”, Севојно | Годишњи програм по предлогу Спортског савеза Ужице | 190.000,00 |
| 4. | 26/20 од 10.01.2020. год. | Гимнастички клуб  „Севојно”, Севојно | Годишњи програм по предлогу Спортског савеза Ужице | 190.000,00 |
| Укупно: | | | | 1.380.000,00 |

*Табела спортских удружења којима су одобрена средства по основу посебних програма*

|  |  |  |  |  |
| --- | --- | --- | --- | --- |
| Р.бр. | Деловодни број и датум пријема | Назив удружења | Назив пројекта (из пријавног формулара) | Одобрена средства |
| 1. | 413/20 од 15.09.2020. год. | Фудбалски клуб „Севојно”, Севојно | Организовање тренажних процеса и реализација такмичења током једне полусезоне, уз спортско образовање | 700.000,00 |
| Укупно: | | | | 700.000,00 |

3. Област омладинске политике

У области омладинске политике, Управа је обављала стручне и административне послове, расписивала конкурсе по налогу председника Градске општине, припремала прописане обрасце у складу са Одлуком, сазивала седнице Комисије за вредновање и рангирање пројеката формиране решењем председника, водила и израђивала записнике о раду Комисије, сачињавала листе вредновања програма/пројеката и доносила решења по налогу председника, сачињавала уговоре са организацијама цивилног друштва којима су додељена средства на јавним конкурсима и требовала средства за одобрене програме.

На јавни конкурс за финансирање/суфинансирање програма из области омладинске политике из буџета Градске општине Севојно у 2020. години који је објављен 28.02.2020. године пријавиле су се 4 организације цивилног друштва. У следећој табели наведена су удружења којима су додељена средстава.

*Табела удружења којима су одобрена средства*

|  |  |  |  |  |
| --- | --- | --- | --- | --- |
| Р.бр. | Назив удружења | Деловодни број и датум пријема | Назив пројекта (из пријавног формулара) | Одобрена средства |
| 1 | Фудбалски клуб „Севојно”, Севојно | 140-1/20 од 12.03.2020.год. | „Утицај бављења спортом, спортским такмичењима,антидопинг,образовање код младих“ | 200.000,00 |
| 2 | Спортско удружење „Севојно”, Севојно | 130-2/20 од 05.03.2020.год. | „Спортски дани у Севојну - спорт као стил живота“ | 100.000,00 |
| 3 | УГ Радомир „Рашо Мутавџић”, Севојно | 143-1/20 од 13.03.2020.год. | „Девети меморијални турнир у фудбалу Радомир Рашо Мутавџић“ | 130.000,00 |
| 4 | УГ „Организација младих Севојно”, Севојно | 144-1/20 од 13.03.2020.год. | „Фестивал омладинског активизма РазЛЕТИ се по Севојну“ | 70.000,00 |
| Укупно | | | | 500.000,00 |

*\*\* УГ „Организација младих Севојно“ донела је одлуку да услед епидемије корона вируса и забране окупљања већег броја грађана одустане од пројектних активности и не преузима додељена новчана средства.*

*\*\* УГ „Радомир Рашо Мутавџић“, такође због немогућности одржавања турнира, није подигло средства из Трезора.*

*\*\* Због епидемиолошке ситуације одобрено је анексирање уговора са Фудбалским клубом „Севојно“ који је поднео захтев за прерасподелу средстава добијених на конкурсу услед погоршане епидемиолошке ситуације и немогућности да се планиране активности реализују како је програмима удружења првобитно било предвиђено.*

Управа Градске општине је у сарадњи са Већем Градске општине анализирала финансијске и наративне извештаје о реализацији програма удружења из области омладинске политике за 2019. годину и учествовала у праћењу реализације одобрених програма и правдања корисника јавних средстава у складу са Одлуком.

**Скупштински послови**

Скупштинске послове у оквиру својих надлежност вршила је секретар Скупштине: пружала стручну помоћ, вршила припрему нацрта прописа и других аката у складу са Статутом и Пословником о раду.

Секретар Скупштине је у извештајном периоду обављала стручне, организационе и административно - техничке послове Скупштине Градске општине Севојно и радних тела Скупштине, и то:

* припремање материјала који је разматран на седницама Скупштине Градске општине Севојно и радних тела Скупштине,
* провера усклађености предлога аката са законским и подзаконским прописима
* обрада аката донетих на седницама Скупштене и радних тела Скупштине, сачињавање белешки и записника са седнице Скупштине и записника са седница радних тела,
* старање о објављивању донетих аката,
* вођење евиденције о актима који су разматрани на седницама Скупштине и седницама радних тела Скупштине
* спровођење поступака решавања статусних питања изабраних и постављених лица.

У 2020. години одржано је 5 седница Скупштина Градске општине Севојно.

Управа је у сарадњи са секретаром Скупштине обављала стручне, административне и организационе послове за потребе скупштинских радних тела на првом месту Администаративно мандатне комисије која је одлучивала о појединим правима изабраних, именованих и постављених лица у оквиру радно правног статуса и Комисије за буџет и финансије која је разматрала предлоге одлука о буџету и завршном рачуну и друга питања из ове области.

Управа је у сарадњи са секретаром Скупштине остварила успешну сарадњу са одборницима и одборничким групама. Одборници су на седницама Скупштине поставили већи број одборничких питања. На њих је одговорено што на самим седницама Скупштине што писмено прослеђивањем прибављаних одговора од председника Градске општине, Већа Градске општине, Управа града Ужица и јавних предузећа.

Агенцији за спречавање корупције редовно су достављана обавештења о ступању на функцију и престанку функције за изабрана, постављена и именована лица у Градској општини Севојно.

**Послови Већа**

У току 2020. године одржано је 14 седница Већа Градске општине Севојно. Веће је као овлашћени предлагач разматрало и утврдило предлоге свих одлука и других аката и доставило их Скупштини на разматрање и усвајање.

У извештајном периоду стручне и организационе послове везане за одржавање седница Већа Градске општине Севојно обављала је секретар Скупштине, и то:

- Припремање предлога аката који се разматрају на седницама Већа,

- Израда усвојених аката након одржаних седница Већа,

- Припремање утврђених предлога аката које Веће предлаже Скупштини на разматрање,

- Израда записника са одржаних седница Већа.

Секретар Скупштине је, од подношења оставке начелнице Управе дана 23.11.2020. године до постављања на положај вршиоца дужности начелника Управе дана 08.02.2021. године, обављала и послове из надлежности Управе.

**Председник Градске општине**

Председник Градске општине Севојно је током 2020. године примио значајан број писмених захтева грађана, а велики број грађана обраћао се и лично, тражећи пријем. Председник је грађане примао и у термину резервисаном за пријем, али и ван тог термина. Теме разговора са странкама углавном су била комунална питања, јавна расвета, асфалтирање путева и обнављања путне инфраструктуре, замена водоводних цеви, изградња дечијих игралишта и спортских терена, уређење зелених површина и друго. Све странке које су се обратиле председнику Градске општине Севојно добиле су адекватан одговор, како за области које су у надлежности Градске општине, тако и за области које нису у општинској надлежности упућивањем на надлежне институције.

Председнику Градске општине Севојно из Управе Града Ужица упућено је 18 дописа за давање одговора на одређена питања које су грађани упућивали преко „Система 48“, на која су надлежни давали одговор, а који је достављен градској Управи и странкама које су се легитимисале у допису.

Председник је иницирао и организовао низ активности из оквира статутарних надлежности Градске општинe, а које се односе на:

* одржавање комуналног реда преко јавних радова (уређење јавних површина);
* одржавање културних манифестација од значаја за Градску општину;
* обезбеђивање услова за рад Канцеларије за младе Градске општине Севојно;
* мере за заштиту и унапређење животне средине на подручју Градске општине;
* координирање радом комисија које су образоване у циљу спровођења статутарних надлежности за различите области, као што су: Комисија за избор програма/пројеката удружења грађана, Комисија за оцењивање предлога годишњих и посебних програма из области спорта и друго.

**Информисање**

Током 2020. године рад на пословима обавештавања јавности о обављању послова из свог делокруга одвијао се путем медија, директне комуникације са грађанима путем одговора на постављена питања, комуникације са грађанима преко сервиса за грађане „Систем 48“, уређења и ажурирања званичне интернет странице <http://sevojno.org.rs/>, ажурирања општинског Фејсбук налога и извештавањем са одржаних манефестација и догађаја.

Задужени за послове информисања учествали су у свакодневном праћењу активности и догађаја које се организују у сарадњи са Градском општином Севојно, писањем најава догађаја и саопштења, обезбеђивањем фотографија за потребе постављања на сајт, Фејсбук, као и за слање медијима уз саопштења.

Сарадња са представницима медија, као и претходних година, реализовала се успешно и на сва питања добијена од представника медија одговарано је најкраћем року, најчешће истог дана. Квалитетна сарадња са представницима медија одвијала се и кроз заказивање гостовања представника Градске општине, као и давањем потребних информација и контаката представницима медија који извештавају о раду Градске општине.

Благовременом најавом седница Скупштине, Већа и других органа, као и саопштењима после сваке седнице постиже се јавност рада Градске општине.

Рубрика Новости на сајту Градске општине Севојно свакодневно се попуњава најавама догађаја и обавештењима, ажурирају се сервисне информације, објављују се конкурси, огласи, јавне расправе, увиди и др.

Друштвене мреже, нарочито популарне међу млађом популацијом, постале су релевантан начин информисања, па Градска општина Севојно има своју званичну Фејсбук страну где се објављују најаве догађаја и обавештења.

Прате се седнице Скупштине, обезбеђују видео снимци од медија који прате седнице, а фотографије и извештаји се објављује на сајту Градске општине.

Током 2020. године на званичан сајт Градске општине Севојно постављено је 203 текста као најава догађаја или извештајa са догађаја, јавних позива/конкурса, јавних расправа и слично. Објављено је 115 докумената са седница Скупштине, Већа и комисија и 9 видео снимака са конференција и извештаја са Скупштине.

Начелница Управе

Градске општине Севојно

Биљана Старовла, с.р.